東丘老人
作者：文同
朝代：宋

paragraphs: 東丘老人眉有毫，皮肉光潤牙齒牢。
自云新年九十九，鬚髪白者無一毛。
問之吾術本無有，咽津納息徒嘈嘈。
莫將元氣佐喜怒，自然所得春秋高。
吾嘗行之五十載，此事至易曾不勞。
飲之以酒謝使去，手足輕利如猿猱。
嘗聞唐人柳公度，八十許歲精力豪。
其言與人亦如此，老人無乃斯人曹。